আসিফ ইকবাল (গীতিকার)

আসিফ ইকবাল (জন্ম:১২ অক্টোবর) একজন বাংলাদেশী গীতিকার ও সুরকার। এছাড়াও, তিনি বাংলাদেশের অন্যতম সফল কর্পোরেট ব্যক্তিত্ব। দেশের খ্যাতিমান একাধিক প্রতিষ্ঠানে বহুমাত্রিক ও নানান উদ্ভাবনী কাজ তিনি প্রশংসিত হন।

 প্রারম্ভিক জীবন 
আসিফ ইকবাল চট্টগ্রাম জেলার সাতকানিয়া উপজেলার কাঞ্চনা ইউনিয়নে জন্মগ্রহণ করেন।
 শিক্ষা জীবন 
আসিফ ইকবাল চট্টগ্রামের সেন্ট প্লাসিড্‌স হাই স্কুল ও চট্টগ্রাম কলেজিয়েট স্কুল থেকে মাধ্যমিক শিক্ষা সম্পন্ন করেন এবং চট্টগ্রাম কলেজ থেকে এইচএসসি পাশ করেন। এছাড়াও, তিনি ঢাকা বিশ্ববিদ্যালয়ের ইনস্টিটিউট অব বিজনেস অ্যাডমিনিস্ট্রেশন থেকে মার্কেটিংয়ে স্নাতকোত্তর সম্পন্ন করেন।

 কর্মজীবন 
আসিফ ইকবাল প্রায় ৩০ বছর ধরে গান লিখে চলেছেন। চলচ্চিত্র এবং অ্যালবামের গানের জন্য তিনি সবচেয়ে বেশি পরিচিত হন। ২০১৭ সালে তিনি ১২ তম চ্যানেল আই মিউজিক অ্যাওয়ার্ডে সেরা গীতিকার হন12th Channel i Music Awards held। এছাড়াও, ২০১৯ সালে ৭ম বিএমজেএ মিউজিক অ্যাওয়ার্ড - ২০১৯ এ সেরা গীতিকার নির্বাচিত হন। তিনি আসিফ আকবর দ্বারা গাওয়া জনপ্রিয় গান সাদা আর লাল এর গীতিকার। তিনি অনিমেষ আইচ এর চলচ্চিত্র ভয়ঙ্কর সুন্দর এর সাউন্ডট্র্যাক রচনা করেছিলেন। তার লেখা বিভিন্ন গানে কণ্ঠ দিয়েছেন নকীব খান, বাপ্পা মজুমদার, জেমস, পার্থ বড়ুয়া, শাকিলা জাফর, কনকচাঁপা, ফাহমিদা নবী, ন্যান্সি, কনা, এলিটা, নিশিতা বড়ুয়া, শফিক তুহিন, বালামসহ বহু খ্যাতিমান শিল্পী। আসিফ ইকবালের লেখা অনলাইন জগতে প্রথম ভাইরাল গান 'জীবনের আয়না'। এই গানটির সুর ও সঙ্গীত করেন রাকিব মুসাব্বির এবং কণ্ঠ দেন শিল্পী পারভেজ সাজ্জাদ। এই গানটি 'অভিমানী আকাশ' অ্যালবামে স্থান পায়। এই অ্যালবামের সবগুলো গান আসিফ ইকবালের লেখা ছিল। অ্যালবামটি ২০১২ সালে তার নিজস্ব অডিও কোম্পানি 'গানচিল' থেকে প্রকাশিত হয়।'। 
আসিফ ইকবাল মেঘনা গ্রুপ অব ইন্ডাস্ট্রিজ এর উপব্যবস্থাপনা পরিচালকের (এফএমসিজি) দায়িত্ব পালন করেছেন। এছাড়াও তিনি সঙ্গীত প্রযোজনা প্রতিষ্ঠান গানচিলের প্রতিষ্ঠাতা ও মালিক। তিনি বেসরকারি ইস্টওয়েস্ট ও সাউথইস্ট ইউনিভাসিটির মার্কেটিং বিভাগে শিক্ষকতাও করেছেন। বর্তমানে তিনি হামিদ গ্রুপের গ্রুপ প্রধান নির্বাহী হিসেবে দায়িত্ব পালন করছেন।

 পুরস্কার ও সম্মাননা 
 চ্যানেল আই মিউজিক অ্যাওয়ার্ড ২০১৭ - আধুনিক গানে সেরা গীতিকার
 বিএমজেএ মিউজিক অ্যাওয়ার্ড - ২০১৯ - সেরা গীতিকার
 চ্যানেল আই মিউজিক অ্যাওয়ার্ড ২০২২ - আধুনিক গানে সেরা গীতিকবি
 চ্যানেল আই মিউজিক অ্যাওয়ার্ডস ২০২৪ - শ্রেষ্ঠ গীতিকার

 ব্যক্তিগত জীবন 
আসিফ ইকবাল ব্যক্তিগত জীবনে আফসানা আসিফকে বিয়ে করেন।
 তথ্যসূত্র 

বিষয়শ্রেণী:জীবিত ব্যক্তি
বিষয়শ্রেণী:চট্টগ্রাম জেলার ব্যক্তি
বিষয়শ্রেণী:বাংলাদেশী গীতিকার
বিষয়শ্রেণী:বাংলাদেশী সুরকার
বিষয়শ্রেণী:ঢাকা বিশ্ববিদ্যালয়ের প্রাক্তন শিক্ষার্থী
বিষয়শ্রেণী:চট্টগ্রাম কলেজের প্রাক্তন শিক্ষার্থী
বিষয়শ্রেণী:চট্টগ্রাম কলেজিয়েট স্কুলের প্রাক্তন শিক্ষার্থী
বিষয়শ্রেণী:চট্টগ্রামের ব্যক্তি
বিষয়শ্রেণী:১৯৭১-এ জন্ম